En dansk jægersoldat er afgået ved døden i en faldskærmsulykke. Ulykken er sket i forbindelse med et træningsspring i USA.

Det oplyser Forsvaret i en pressemeddelelse.

- Det er med stor sorg, at jeg i nat modtog melding om, at en af vores soldater er omkommet i forbindelse med et faldskærmsspring. Mine tanker går til de efterladte, siger chef for Specialoperationskommandoen, generalmajor Peter Boysen.

- Vi vil nu rykke sammen og støtte de pårørende i denne svære tid, tilføjer han.

Omstændighederne omkring ulykken vil nu blive undersøgt, oplyser Forsvaret. De pårørende er underrettet.